রোহিঙ্গা প্রত্যাবাসন, আলু পেয়াজের দাম, দলীয় কোন্দলে আ'লীগ নেতাকর্মী খুনসহ নানা খবর
“দলীয় কোন্দলে আ.লীগের নেতাকর্মী খুন বেড়েছে” এই শিরোনামে প্রধান খবর করেছে দৈনিক কালের কণ্ঠ। প্রতিবেদনে মানবাধিকার নিয়ে কাজ করে এমন একাধিক বেসরকারি সংস্থার তথ্য উদ্ধৃত করে বলা হয়েছে, চলতি বছরের জানুয়ারি থেকে মার্চ পর্যন্ত ক্ষমতাসীন দলটির মধ্যে একাধিক রাজনৈতিক সহিংসতায় মারা গেছেন ছয়জন। আর এপ্রিল মাসে নিহত হয়েছেন আটজন।
বিশ্লেষকরা বলছেন, ক্ষমতাসীন দলের পদ-পদবি পেলে, এলাকায় আধিপত্য বিস্তার করতে পারলে বিপুল অর্থবিত্তের মালিক হওয়ার সুযোগ তৈরি হয়। ফলে ব্যক্তিস্বার্থের লোভে অনেকে নিজ দলের নেতাকর্মীকে হত্যা করতেও পিছপা হয় না।
প্রথম আলোর প্রধান শিরোনাম “মিয়ানমারের প্রতি আস্থার ঘাটতি প্রত্যাবাসনে বাধা”। প্রতিবেদনে বলা হয়, রোহিঙ্গাদের রাখাইনে প্রত্যাবাসনের প্রস্তুতির অংশ হিসেবে কক্সবাজার থেকে তাদের একটি প্রতিনিধিদলকে গত শুক্রবার মিয়ানমারের বাংলাদেশ সীমান্তঘেঁষা রাজ্যটিতে নেওয়া হয়েছিল।
কিন্তু ছয় বছর পর আদি নিবাসে ঘুরে এসে তাঁরা মিয়ানমারের ফেরার ব্যাপারে উৎসাহ পাচ্ছেন না বলে জানিয়েছেন। কারণ হিসেবে তারা বলছেন, রাখাইনে ফেরার মতো পরিবেশ নেই।
এমন প্রেক্ষাপটে মিয়ানমার ও বাংলাদেশকে নিয়ে চীনের এবারের প্রত্যাবাসনের চেষ্টাও শেষ পর্যন্ত আলোর মুখ দেখবে কিনা সে প্রশ্ন সামনে এসেছে।
“দায়মুক্তির পরও ফেরত আসছে না পাচার অর্থ”- এই শিরোনামে একটি বিশেষ প্রতিবেদনকে প্রধান খবর করেছে সমকাল।
প্রতিবেদনে বলা হচ্ছে, বাংলাদেশ থেকে পাচার করা অর্থ বিনা প্রশ্নে দেশে ফিরিয়ে আনতে সরকার মাত্র সাত শতাংশ করের মাধ্যমে ‘অফশোর ট্যাক্স অ্যামনেস্টি’র বিধান যুক্ত করলেও এই দায়মুক্তির সুবিধা নিচ্ছে না কেউ।
এই অর্থবছরের প্রথম ৯ মাসে এই প্রক্রিয়ায় বিদেশ থেকে কোনো অর্থ আসেনি। অন্যদিকে, অর্থ আইন-২০২২-এ অপ্রদর্শিত সম্পদ আয়কর রিটার্নে প্রদর্শন না করলে সমপরিমাণ জরিমানারও বিধান করা হয়।
তবে এ ক্ষেত্রেও কোনো বৈদেশিক সম্পদ দেশে ফেরত আসেনি বলে বলছে ওই প্রতিবেদন।
ইংরেজি দৈনিক নিউ এইজের প্রধান শিরোনাম “Bangladesh's foreign debt repayment mounts as taka devalues”। প্রতিবেদনে বলা হচ্ছে, মার্কিন ডলারের বিপরীতে টাকার অবমূল্যায়নের ফলে বিদায়ী অর্থবছরে বিদেশী ঋণের বিপরীতে বাংলাদেশের সুদ পরিশোধের পরিমাণ দুই হাজার কোটি টাকা বেশি হবে বলে কর্মকর্তারা জানিয়েছেন।
অর্থনীতিবিদরা বলছেন যে উন্নয়ন প্রকল্পের জন্য নেওয়া অনেক স্বল্পমেয়াদী বিদেশী ঋণ সামগ্রিক ঋণ পরিশোধের গ্রাফকে ঊর্ধ্বমুখী করেছে।
দ্য ডেইলি স্টারের প্রধান শিরোনাম, “On the casp of finding a new gas field”। প্রতিবেদনে বলা হচ্ছে, ভোলার ইলিশা ইউনিয়নে গ্যাসক্ষেত্রের সন্ধান পেয়েছে বাংলাদেশ পেট্রোলিয়াম এক্সপ্লোরেশন অ্যান্ড প্রোডাকশন কোম্পানি লিমিটেড-বাপেক্স।
বাপেক্স জানিয়েছে, তারা প্রথম স্তরে গ্যাস পেয়েছে,  আরও পরীক্ষা চলছে। যদি সবকিছু প্রত্যাশামাফিক হয়, তবে এ মাসের মাঝামাঝি সংস্থাটি আনুষ্ঠানিকভাবে নতুন গ্যাসক্ষেত্র আবিষ্কারের ঘোষণা দিতে পারে।
নয়া দিগন্তের প্রধান শিরোনাম “বড় ভূমিকম্পের আশঙ্কা যেকোন সময়”। খবরে বলা হচ্ছে, বাংলাদেশের ভেতরে ও এর সীমান্তের কাছাকাছি রয়েছে ৫টি সক্রিয় ভূ-চ্যতি অঞ্চল বা ফল্ট জোন। এসব ফল্ট জোনে যেকোনো সময় হতে পারে বড় ধরনের ভূমিকম্প।
কলকাতা, আসাম ও ত্রিপুরা এই তিনটি অঞ্চল ভূমিকম্পপ্রবণ বলে মনে করেন বিশেজ্ঞরা।
বাংলাদেশ এই তিনটি অঞ্চলের সাথে সংযুক্ত বলে দেশটির জন্য অপেক্ষা করছে ভূমিকম্পের বিপদ। চট্টগ্রাম বিশ্ববিদ্যালয়ের পদার্থ বিজ্ঞান বিভাগের গবেষণাপত্রকে উদ্ধৃত করে এসব তথ্য দেয়া হয়েছে।
যুগান্তরের প্রধান খবর, “বিদেশি বিনিয়োগে সাত বড় বাধা”। প্রতিবেদনে বলা হচ্ছে, বাংলাদেশে বিদেশি বিনিয়োগে বাধার মধ্যে শীর্ষে রয়েছে দুর্নীতি। এরপরেই আছে বিদেশি বিনিয়োগকারীদের সুরক্ষা দিতে আইনের দ্রুত প্রয়োগের অভাব, সিদ্ধান্ত গ্রহণে আমলাতান্ত্রিক জটিলতা ও মাত্রাতিরিক্ত সময়ক্ষেপণ, দুর্বল অবকাঠামো ও গ্যাস-বিদ্যুৎ সংকট।
এছাড়াও, জমির অভাব ও ক্রয়ে জটিলতা, আর্থিক প্রতিষ্ঠানগুলোর বড় অঙ্কের ঋণ জোগানে সক্ষমতার অভাব এবং স্থানীয়দের সঙ্গে বিদেশি বিনিয়োগকারীদের যোগসূত্র ও সমন্বয়ের অভাবকেও বিসিয়োগ আসার বাধা বলে চিহ্নিত করা হয়েছে।
বিভিন্ন সংস্থার প্রতিবেদন ও বিনিয়োগকারীদের সঙ্গে আলোচনা করে এসব তথ্য দিয়েছে ওই প্রতিবেদন।
বণিক বার্তার প্রধান খবর “নিজস্ব অর্থে নয় মাসে উন্নয়ন প্রকল্প বাস্তবায়ন ৩৬.৬৮% নির্মাণসামগ্রীর মূল্যবৃদ্ধি নাকি অর্থের টান?”। এই খবরে বলা হয়েছে, বার্ষিক উন্নয়ন কর্মসূচি (এডিপি) বাস্তবায়ন হয় সরকারি অর্থায়ন, বিভিন্ন দাতা দেশ ও সংস্থার ঋণ বা অনুদান ও বাস্তবায়নকারী সংস্থার নিজস্ব অর্থায়ন থেকে।
এর মধ্যে দাতা দেশ ও সংস্থার প্রকল্প সহায়তা থেকে ব্যয়ের হার চলতি অর্থবছরের প্রথম নয় মাসে (জুলাই-মার্চ) বেড়েছে। যদিও কমেছে সরকারি অর্থায়ন ও বাস্তবায়নকারী সংস্থার তহবিল থেকে ব্যয়ের হার।
বিভিন্ন প্রকল্পে ব্যবহার্য নির্মাণসামগ্রীর দাম বেড়ে যাওয়ার কারণেই এমনটি হয়েছে বলে দাবি করছেন সংশ্লিষ্ট নীতিনির্ধারকরা।
বাংলাদেশ প্রতিদিনের প্রধান শিরোনাম, “ভুল টেস্টে বিপদে রোগী”। খবরে বলা হচ্ছে, দেশে অকারণে টেস্ট, ভুল রিপোর্ট, কেন টেস্ট করতে হবে এ বিষয়ে বুঝিয়ে না বলা, রোগীর সঙ্গে খারাপ ব্যবহারের অভিযোগ রয়েছে অনেক চিকিৎসক ও স্বাস্থ্যকর্মীর বিরুদ্ধে।
শুধু সরকারি হাসপাতালেই নয়, উন্নত চিকিৎসার জন্য অনেকে অর্থ খরচ করে যেসব বেসরকারি হাসপাতালে যান, সেখানেও রোগীদের অভিযোগ রয়েছে যে, তাদের চিকিৎসা, ওষুধ বা অপারেশনের ব্যাপারে ঠিকমতো অবহিত করা হয় না।
বাংলাদেশের প্রায় প্রতিটি দৈনিকে প্রথম পাতায় গুরুত্ব পেয়েছে ব্রিটেনের রাজা তৃতীয় চার্লসের রাজ্যভিষেকের খবরটি। বেশিরভাগ পত্রিকা এই জমকালো অনুষ্ঠানের ছবিটি প্রথম পাতায় বিশেষ গুরুত্ব দিয়ে ছাপিয়েছে।
এরমধ্যে সমকালের শিরোনাম, “মহা ধুমধামে রাজা চার্লস বসলেন সিংহাসনে”। প্রতিবেদনে বলা হচ্ছে, শনিবার লন্ডনের ওয়েস্টমিনস্টার অ্যাবেতে ঐতিহ্যবাহী অনুষ্ঠানের মধ্য দিয়ে ব্রিটেনের রাজা হিসেবে আনুষ্ঠানিক অভিষেক হয়েছে তৃতীয় চার্লসের।
শপথ পাঠের পর ক্যান্টারবারির আর্চবিশপ জাস্টিন ওয়েলবি তৃতীয় চার্লসের মাথায় রাজার মুকুট পরিয়ে দেন।
এছাড়া “শেখ হাসিনাকে অনুপ্রেরণা হিসেবে দেখেন ঋষি সুনাক” কালের কণ্ঠের এই খবরটি নিউজ এইজ, যুগান্তর, ইত্তেফাক, সংবাদসহ কয়েকটি পত্রিকা প্রথম পাতায় প্রকাশ করেছে।
কালের কণ্ঠের খবরে বলা হচ্ছে, যুক্তরাজ্যের প্রধানমন্ত্রী ঋষি সুনাক বাংলাদেশের প্রধানমন্ত্রী শেখ হাসিনাকে একজন সফল অর্থনৈতিক নেতা হিসেবে অভিহিত করে বলেছেন, ‘আপনি আমাদের জন্য অনুপ্রেরণা।’
সুনাক বলেন, ‘আমি আপনাকে অনেক বছর ধরে অনুসরণ করছি। আপনি একজন সফল অর্থনৈতিক নেতা।’  শুক্রবার লন্ডনে কমনওয়েলথ সচিবালয়ের দ্বিপক্ষীয় সভাকক্ষে তাঁদের প্রথম দ্বিপক্ষীয় বৈঠকে সুনাক এ কথা বলেন।
এর বাইরে, বাজার পরিস্থিতি নিয়ে প্রথম আলোর প্রথম পাতার খবর “আলু, পেঁয়াজ, আদা, রসুনের দাম বেড়েছে।” প্রতিবেদনে বলা হচ্ছে, ঈদের পর বাজারে এসব পণ্যের দাম বাড়ছে।
ট্রেডিং করপোরেশন অব বাংলাদেশ-টিসিবি এর হিসেবে এক মাসের ব্যবধানে আলুর দাম বেড়েছে কেজিতে ১০ থেকে ১২ টাকা।
আর একই সময়ে মানভেদে পেঁয়াজের দাম বেড়েছে সর্বোচ্চ ১৫ টাকা। আদা রশুনের দামও বেড়েছে।
নিউ এইজের দ্বিতীয় প্রধান খবর, “AL BNP Heading for face-off”. প্রতিবেদনে বলা হচ্ছে, ক্ষমতাসীন আওয়ামী লীগ এবং প্রধান বিরোধী দল বিএনপি উভয়েই তাদের মধ্যে সংলাপের সম্ভাবনা নাকচ করে দিয়েছে।
বরং তারা আসন্ন সাধারণ নির্বাচনের আগে আন্দোলন ও পাল্টা পদক্ষেপের প্রস্তুতি নিচ্ছে।
বণিক বার্তার পেছনের পাতার খবর, “ধান চাল সংগ্রহ শুরু হচ্ছে আজ, দাম নিয়ে সন্তুষ্ট নন কৃষক”। প্রতিবেদনে বলা হচ্ছে, আজ সারা দেশে শুরু হচ্ছে সরকারিভাবে বোরো মৌসুমের ধান-চাল সংগ্রহ অভিযান।
কৃষকরা জানিয়েছেন, আমনের পর এ বছর বোরো মৌসুমেও সন্তোষজনক ফলন হয়েছে।  এবারের বোরো মৌসুমে আমনের চেয়ে দাম কেজিপ্রতি দুই টাকা বাড়িয়ে ৩০ টাকা এবং চালের দাম তিন টাকা বাড়িয়ে ৪৪ টাকা নির্ধারণ করেছে সরকার।
তবে সরকারিভাবে ধানের নির্ধারিত দামের চেয়ে বাজারমূল্য বেশি হওয়ায় কৃষক বরাবরই খাদ্যগুদামে চাল বিক্রি করতে অনীহা প্রকাশ করেন।
এছাড়া চালকল মালিকরাও নির্ধারিত দামে সরকারের কাছে চাল বিক্রি করতে চান না। ফলে এ মৌসুমেও ধান-চাল সংগ্রহ অভিযানের বাস্তবায়ন নিয়ে শঙ্কা দেখা দিয়েছে।
“পাঁচ শতাধিক শিশুকে অপহরণ করেছে ওরা” এমন শিরোনামে ইত্তেফাকের প্রথম পাতার খবর। খবরে বলা হচ্ছে, শিশুকে অপহরণের পর পরিবারের কাছে মোটা অঙ্কের মুক্তিপণ আদায় করত চক্রটি।
গত ছয় থেকে সাত বছরে রাজধানীর উত্তরা ও আশপাশের এলাকা থেকে ছয় থেকে ১৪ বছর বয়সি ৫ শতাধিক শিশুকে অপহরণ করে মুক্তিপণ আদায় করেছে।
মুক্তিপণ হিসেবে ৫০ হাজার থেকে শুরু করে ৫০০ টাকাও নিয়েছে। আর মুক্তিপণের টাকায় মাদক সেবন করত চক্রটি, চলত ফুর্তি।
দুই জন ছাত্রকে অপহরণের ঘটনা তদন্ত করতে গিয়ে এমন তথ্য পেয়েছে ঢাকা মেট্রোপলিটন পুলিশের (ডিএমপির) উত্তরা বিভাগ।
নয়া দিগন্তের খবর “এবার পাগলা মসজিদে পাওয়া গেল ৫ কোটি ৫৯ লাখ টাকা”। খবরে বলা হচ্ছে, মসজিদের আটটি সিন্দুক ভেঙে দিনভর গণনা করে এসব টাকা পাওয়া গিয়েছে।
টাকার সাথে স্বর্ণ-রুপার অলঙ্কারসহ মিলেছে বিদেশী মুদ্রাও। এবার পাওয়া গেছে হীরের গহনাও। সব অলঙ্কার মিলে ওজন হয়েছে চার কেজির মতো। সাধারণত প্রতি তিন মাস পর পর এই মসজিদের সিন্দুক ভাঙা হয়।
দেশ রূপান্তরের প্রথম পাতার একটি খবর, “যে ক্ষতি হয় অর্থ পাচারে”। প্রতিবেদনে বলা হচ্ছে, আন্তর্জাতিক বাণিজ্যের মাধ্যমে বাংলাদেশ থেকে প্রতি বছর গড়ে ৭৫৩ কোটি ৩৭ লাখ ডলার পাচার হয়।
টাকার অঙ্কে তা প্রায় ৮০ হাজার কোটি টাকা, এ তথ্য দিয়েছে ওয়াশিংটনভিত্তিক সংস্থা জিএফআই। তবে অর্থনীতি বিশ্লেষকরা মনে করেন, পাচার হওয়া অর্থের পরিমাণ আরও বেশি হবে।
ডেইলি স্টারের খবর “gold smugglers game the system”। খবরে বলা হচ্ছে, আন্তর্জাতিক চোরাকারবারিরা বৈধ পথে সোনার বার বাংলাদেশে এনে ভারতে পাচার করছে।
সৌদি আরব, সংযুক্ত আরব আমিরাত, সিঙ্গাপুর এবং মধ্যপ্রাচ্যের কয়েকটি দেশ থেকে তারা বাংলাদেশে ভ্রমণকারীদের মাধ্যমে ২৩৪ গ্রাম বা তার কম ওজনের সোনার বার দেশে নিয়ে আসে।
একজন ব্যক্তি ব্যাগেজ রুলসের আওতায় এই পরিমাণ আনা বৈধ। পরে স্থানীয় গ্যাং সদস্যরা তাদের কাছ থেকে বারগুলো গ্রহণ করে সীমান্তের ওপারে পাচার করে।

Summary Not Found